Predkladacia správa

Európska rada sa na svojom zasadnutí v Laeken (14.-15. decembra 2001) venovala okrem iného aj otázkam budúcnosti EÚ, čoho výsledkom bola Laekenská deklarácia k tejto téme. V súvislosti s diskusiou o budúcej podobe EÚ schválila Európska rada vytvorenie Konventu, ktorý začal pracovať od 1. marca 2002. Kandidátske krajiny boli tiež prizvané zapájať sa v plnej miere do jeho činnosti prostredníctvom jedného predstaviteľa vlády a dvoch predstaviteľov parlamentu. 
Vláda SR vo svojom uznesení č. 75 z 23. januára 2002 vymenovala Jána Figeľa, štátneho tajomníka MZV SR, za svojho predstaviteľa a Juraja Migaša, mimoriadneho a splnomocneného veľvyslanca SR pri Európskych spoločenstvách so sídlom v Bruseli, za jeho alternáta v Konvente o budúcnosti Európy.
Vzhľadom na výsledky septembrových parlamentných volieb v SR a následné zmeny v zložení vlády a parlamentu MZV SR navrhuje, aby vládu SR v Konvente o budúcnosti Európy reprezentoval Ivan Korčok, štátny tajomník MZV SR, a jeho alternátom zostal Juraj Migaš, mimoriadny a splnomocnený veľvyslanec SR pri Európskych spoločenstvách v Bruseli.